મોટા ભાગના લોકોની સમજણ કે માન્યતા એવી હોય છે કે અમે તો ઘરકામ બધું કરીએ છીએ. અમારે વળી આ પંચાત શી ? પરંતુ ખરેખર એવું નથી. આપણે વૅક્યૂમ ક્લીનર ઊભા ઊભા કરીએ; કપડાં વૉશિંગ મશીનમાં ધોવાય, ડિશ વૉશરમાં ક્રોકરી ધોવાય, રસોડું ઊભું છે, શૌચાલય પણ ઊભડક છે; આમાં ગોઠણ વાળીને બેસવાનો કોઈ અવસર જ નહીં. હા! કોઈકના બેસણામાં જઇએ ત્યાં... પરંતુ આજકાલ તેમાંયે બધે ખુરશીઓ થઇ ગઇ છે. આમ આપણા ગોઠણના સાંધાઓની કસરત ભાગ્યે જ થાય છે. વળી દરિયાપારના દેશોનું પ્રમુખ ભોજન બ્રેડ(મેંદો) અને રાઈસ - ભાત જ છે. તે સિવાયની વાનગીમાં હરીફરીને પિસ્તા, પીત્ઝા અને ઠંડાપીણાંની ત્રિવિધ શ્રૃંખલામાં બંધાયેલી જીભ હાઇ કોલેસ્ટ્રોલ, હાઈ ટ્રાયગ્લિસરાઈડ, હાઈ બ્લડપ્રેશરના થ્રી-હાઈફ્રાઇની ફરિયાદ કરે, તો હાઇ સોસાયટી અને હાઈટેકના યુગમાં તમારી ફરિયાદ પણ ‘હાઇ’ હોય તો તેમાં નવું શું ?